Patrik Johannesen fer komandi kappingarár at royna seg í norskum fótbólti Tað var ein fongur av teimum heilt góðu, tá vit undan kappingarbyrjan í fjør fingu knýtt Patrik Johannesen at hópinum. Tvøramaðurin hevur alt árið verið fastur fúsur sum fremsti maður, og við 16 málum gjørdist hann eisini greiður toppskjútti, umframt at hann á ársveitsluni varð kosin ársins spælari hjá B36. Viljin at arbeiða hart og støðugt at betra seg hevur eyðkent tíðina hjá Patrik her hjá okkum, og somikið væl hevur gingið í hond, at hann í heyst varð partur av føroyska A-landsliðshópinum. Hetta hevur eisini vakt ans uttanlands, og eftir at hava vitjað í Noreg í heyst stendur nú greitt, at Patrik komandi kappingarár skal spæla við Florø í næst bestu norsku deildini. Florø og B36 komu herfyri ásamt um prísin fyri spælaran, og nú eru Patrik og Florø eisini samd um treytirnar. Vit í B36 vilja fegin takka Patrik fyri tíðina her hjá okkum, og vit ynskja honum sjálvandi eisini bestu eydnu við nýggju avbjóðingini.